După ce au apărut informații legate de „Îndrumarul privind interacțiunea cu persoanele transgender în context electoral“, realizat de Asociația ACCEPT, Biroul Electoral Central (BEC) a dat publicității un drept la replică în care precizează că acest îndrumar „face referire doar la conduita oficialilor electorali și emite o recomandare menită a asigura atât solemnitatea procedurii electorale, cât și demnitatea și libertatea alegătorilor vizați“.
In dreptul la replică se mai precizează:
Alegerile democratice reprezintă principala modalitate de celebrare a drepturilor fundamentale ale omului. Un proces electoral organizat în condiții democratice presupune respectarea drepturilor și libertăților fundamentale, dintre care reamintim libertatea de exprimare și informare, dreptul de asociere, adunare și mișcare, dreptul de a înființa liber partide politice și de a candida la funcții publice, precum și absența discriminării și asigurării egalității de tratament pentru toți cetățenii, inclusiv pentru cei aparținând grupurilor minoritare de orice gen, cărora statul trebuie să le protejeze libertatea de acțiune fără intimidare și presiune”.
Membrii BEC arată că „alegerile libere, într-un stat democratic, presupun ca toate persoanele care au drept de vot să aibă posibilitatea să își exercite acest drept în mod liber, fără a se simți intimidate prin oricare formă de violență sau agresiune sau oricare alte forme de interferență administrativă”.